Valtuustoaloite / hulevesimaksun uudelleentarkastelu

Taustaa:

Vaasassa on ollut hulevesimaksu käytössä niin, että siitä on peritty maksua vuosina 2019 ja 2020.

Jos verrataan Vaasan kaupungin perimää hulevesimaksua muiden Suomen kaupunkien perimään maksuun, voidaan Vaasan perimän maksun katsoa olevan kalleudessaan aivan omaa luokkaansa. Monessa Suomen kaupungissa ei peritä hulevesimaksua ollenkaan.

Samaan aikaan, kun Vaasassa peritään maan kalleinta hulevesimaksua ovat myös hyvin monet asumiseen liittyvät kustannukset nousseet Vaasassa. Nämäkin kustannukset ovat nousseet viime vuosina enemmän kuin keskimäärin.

Hulevesimaksun perimispäätös tehtiin v. 2015 teknisessä lautakunnassa. Tuon ajankohdan jälkeen on Vaasan veroprosenttia nostettu kolme kertaa ja hulevesimaksu on otettu käyttöön oikeuskäsittelyjen jälkeen v. 2019.

Asukasyhdistykset tekivät 2019.03.20 päivätyssä kirjeessä esityksen kaupunginhallitukselle, kirje oli otsikoitu: ”Hulevesimaksusta luopuminen”. Kirje meni virkakoneistossa kaupunginhallituksen sijasta Tekniseen lautakuntaan jossa asia on ollut lautakunnan listalla myöhemmin v. 2019, josta esittelijä poisti sen puutteellisen valmistelun vuoksi.

Esitys

Esitämme, että Vaasan kaupunki nimeää luottamushenkilöistä ja virkamiehistä nimetyn työryhmän, jonka tehtävänä on uudelleenarvioida hulevesimaksun maksuperusteet noudattamaan valtakunnallista tasoa ja että uusi maksutaulukko on käytössä jo vuodelle 2021.

Evästyksenä valmistelulle esitämme myös, että mikäli hulevesimaksua ei voida poistaa kokonaan, niin yhtä ok-tonttia koskeva hulevesimaksu ei saa olla kuin maksimissa 40 €/ v. riippumatta tontin koosta. Myös vapaaajanasunnot joilta peritään hulevesimaksu tulisi arvioida samalla periaatteella.

Vaasa 4.5.2020

Kokoomuksen valtuustoryhmä